Κισέιν Τόμσον

Ο Κισέιν Τόμσον (αγγλ. Kishane Thompson, γενν. 17 Ιουλίου 2001) είναι Τζαμαϊκανός αθλητής του στίβου, ο οποίος ειδικεύεται στους δρόμους ταχύτητας. Κέρδισε το αργυρό μετάλλιο στους Ολυμπιακούς Αγώνες του 2024 στο δρόμο 100 μέτρων.

Σταδιοδρομία
Ασχολήθηκε με τον στίβο από την εφηβική ηλικία στο MVP Track Club της Τζαμάικα, αλλά μέχρι το 2023 ταλαιπωρήθηκε από τραυματισμούς. Διακρίθηκε αρχικώς σε αγώνες της σειράς Diamond League, όπου πρωτοαγωνίσθηκε στις 21 Ιουλίου 2023 στα 100 μέτρα στο Μονακό, τερματίζοντας 5ος με χρόνο 10,04 δευτερόλεπτα. Τον Σεπτέμβριο του ίδιου έτους πέτυχε ατομικό ρεκόρ 9,85 δευτ., τερματίζοντας δεύτερος στο Diamond League του Σιαμέν, στην Κίνα.

Στις 27 Ιουνίου 2024 «κατέβασε» την ατομική του επίδοση στα 9,82 δευτ. στα προκριματικά των τζαμαϊκανών αγώνων επιλογής για τους Ολυμπιακούς Αγώνες. Στον τελικό που ακολούθησε, πέτυχε το σημερινό ατομικό ρεκόρ του, 9,77 δευτ., κατακτώντας την 1η θέση.

Στους Ολυμπιακούς Αγώνες του 2024 στο Παρίσι, στις 4 Αυγούστου 2024, ο Τόμσον ήρθε δεύτερος στον τελικό των 100 μ., χάνοντας το χρυσό μετάλλιο από τον Αμερικανό Νόα Λάιλς για μόλις 5 χιλιοστά του δευτερολέπτου (9,789 έναντι 9,784 δευτερόλεπτα).

Παραπομπές

Κατηγορία:Τζαμαϊκανοί αθλητές δρόμων ταχύτητας
Κατηγορία:Αθλητές του στίβου στους Θερινούς Ολυμπιακούς Αγώνες 2024
Κατηγορία:Τζαμαϊκανοί Ολυμπιονίκες
Κατηγορία:Αργυροί Ολυμπιονίκες του στίβου